钦定古今图书集成/明伦汇编/氏族典/第218卷 > 罗璟
## 钦定古今图书集成/明伦汇编/氏族典/第218卷 > 罗璟

按《明外史柯潜传》：“罗璟，字明仲，泰和人，同知子理曾
孙也。天顺末，进士及第，授编修。《英宗实录》成，进修撰，
预修《宋元通鉴纲目》，直经筵，进洗马。孝宗为太子，出
阁，简侍讲读，母丧归。璟与尚书尹旻、子侍讲龙同娶
于孔氏，学士彭华、尹直欲因璟以交于龙父，璟拒之，
二人由是衔璟。久之，廷议旻罪，华令李孜省指璟为”
旻党，调南京礼部员外郎。孝宗嗣位，王恕等言璟才，
乃授福建提学副使。弘治五年召为南京祭酒。久之
卒。